歲時書事  其五
作者：張侃
朝代：宋

paragraphs: 霜色白皚皚，與雪竟無間。
不獨齊國人，凌晨歌甕飯。
古瓦燦奇葩，纖微分六瓣。
雲寒曉不開，雝雝有孤鴈。
猶記前十年，躡舄青螺綰。
舒徐酌細泉，委折登危棧。
獨恨來倉卒，野服未易辦。
去年買小舟，歛板作微宦。
荒凉屋數椽，門外多車輚。
旋呼市居人，觕葺如縫綻。
寂坐冬夜深，霜風吹兩骭。
舊書不敢廢，官事不敢慢。
達哉漆園翁，出處任鵬鷃。